text: Kolding dropper boliggaranti til studerende
  31 juli 2015 kl. 13.32
  De studerende valfarter til Kolding, og det giver problemer med boligmangel.
  Der kommer så mange studerende til Kolding som aldrig før. Men selvom byen kan glæder sig over en masse nye indbyggere, så bliver det svært at få plads til de mange studerende.
  Lige nu har Kolding 952 ungdomsboliger, og selvom det tal kommer til at stige en anelse til efteråret, så er det langt fra nok til, at kommunen tør love tag over hovedet til de mange kommende studerende.
  Kolding har tidligere haft en boliggaranti, der sikrede de nye studerende en bolig, der var til at betale, men tilgangen til de koldingensiske studier har været så stor, at kommunen nu må give op.
  Som en midlertidig løsning er det tidligere plejecenter Kløverhøj indrettet til studieboliger, inden et igangværende byggeri står færdigt med nye studieboliger til november.
  Alene Syddansk Universitets afdeling i Kolding er gået fra 1.300 fuldtidsstuderende i 2010 til omkring 2.000 i 2015.
  